SA valskermswewer in Dubai doodFoto bloot ter illustrasie. (Foto: Marcus Woodbridge/Unsplash) ŉ Suid-Afrikaner is Sondag in Dubai in die Verenigde Arabiese Emirate (UAE) dood nadat sy valskermsweeftuig, wat deur ŉ enjin aangedryf is, neergestort het. Die man het glo met ŉ amateurgeboude valskermsweeftuig gevlieg ten tyde van die voorval. Die UAE se staatsnuusagentskap WAM het berig dat die man se sweeftuig in die gebied van die Skydive-klub in Marghem, Dubai, neergestort het. Die land se burgerlugvaartowerheid het die voorval op Twitter bevestig. Die owerheid se afdeling vir lugongelukke het reeds ŉ ondersoek na die omstandighede rakende die voorval van stapel gestuur, omdat dit na “die dood van die valskermsweeftuig se Suid-Afrikaanse vlieënier” gelei het. Verdere besonderhede oor die oorledene se identiteit is nog nie bekend nie. Die jongste voorval kom enkele dae nadat ŉ enkelmotor-passasiersvliegtuig in ŉ parkeerterrein van die UAE se hoofstad, Abu Dhabi, neergestort het. Die ongeluk is weens ŉ “tegniese fout” veroorsaak. Slegs een persoon het tydens die ongeluk beserings opgedoen.